Nóg 'n man vas ná Centurion-aanval | Netwerk24
Deur Isabel Venter 14 Januarie 2020 13:24
Terwyl die tweede verdagte in die aanval op Barnie en Magda van Heerden van Centurion Dinsdag in die landdroshof in Pretoria verskyn het, het die polisie 'n derde verdagte aangekeer.
Ruan van Heerden (18) het Maandag alleen in die landdroshof in Pretoria op aanklagte van onder meer poging tot moord op sy ouers verskyn. Foto: Deaan Vivier
Dié 20-jarige man is Dinsdag by sy werksplek in die The Grove-inkopiesentrum in hegtenis geneem. Hy sal na verwagting later die week ook in die hof verskyn.
Ruan van Heerden (18), die egpaar se seun, het reeds Maandag in die landdroshof in Pretoria verskyn op twee aanklagte van poging tot moord, asook vir roof met verswarende omstandighede en motordiefstal.
Dinsdag het sy 17-jarige vriendin op dieselfde aanklagte in die spesiale kinderhof verskyn, ook in die landdroshof in Pretoria. Omdat sy minderjarig is, mag haar identiteit nie bekend gemaak word nie.
Sy het vlugtig in die hof verskyn, waar die media nie toegelaat is nie, waarna die saak tot later vandeesweek uitgestel is. Dit is glo gedoen om die polisie kans te gee om die saak verder te ondersoek sodat daar vasgestel kan word of sy onder die toesig van haar ouers vrygelaat kan word.
Volgens 'n betroubare bron is die vriendin glo die aand van die aanval op die Van Heerden-egpaar op beeldmateriaal gesien. Nog 'n bron het egter gesê dat dit nie die vriendin was nie, maar wel die 20-jarige man wat Dinsdagoggend in hegtenis geneem is.